יוסי בבליקי

קריירה

בבליקי היה אחד ממקימי להקת פונץ' בשנת 1986 והיוצר המרכזי בה. במקביל לאלבומי הלהקה ("פונץ'", 1991, "הצוללת", 1992, "דנה ראתה עב"מ", 2002, "פינוקיו" 2007, "רמז לעתיד" 2012) הוציא בבליקי שני אלבומי סולו: אלבום המצעדים ב-1996 והגברת עם היהלומים ב-2004 וגם שני אלבומים עם בועז כהן תחת השם "דצמבר": "שרמן בחורף" בדצמבר 2005 ו"דצמבר (2)" בדצמבר 2009.

בבליקי יוצר מוזיקה למחול - "ואקום" שהועלה בפסטיבל "הרמת מסך", סוזאן דאלאל, 2002 ו"קדברה" - פסטיבל אינטימה דאנס תיאטרון תמונע 2004. 
כמו כן כתב את המוזיקה והשירים והכין קליפים לפי מוזיקה של מלחינים מהעולם לסדרת הטלוויזיה של עוזי וייל "8 דקות ביום" (ערוץ 1, 2003).
במשותף עם בועז כהן כתב את המוזיקה לסרטי הקולנוע והטלוויזיה הבאים: "שרמן בחורף" (עלילתי, 2001), "חצאית דמעות" (דרמת טלוויזיה, ערוץ 2, 2002), "לנצח עם מיקי ברקוביץ'" (דרמת טלוויזיה, הוט, 2003), "המכשפה מרחוב מלצ'ט" (דרמת טלוויזיה, ערוץ 2, 2004), "החשוד האחרון" (עלילתי, 2005), "סופר מריה" (ערוץ 1, 2006) ו"חיוך של דולפין" (ערוץ 1, 2008).
בשנת 1986, הקים יוסי בבליקי עם אלי שאולי ושלומי רוזנבלום את ההרכב הראשון של להקת "פונץ'" (שנקראו תחילה "השמאל הדתי והקיצוני"). 
עם "פונץ" המקורית (בה היה חבר גם שלום גד) הוציא בבליקי שני אלבומים, "פונץ'" ב-1991 (עם "אדי", "עדינה", "אני מאוהב בבחורה מבת ים", "ונדמה שישוב") ו"הצוללת" 1992 (עם "איש השנה" ו"הוא מסתכל בה כל הזמן"). במהלך שנות ה-90 גם שיתף פעולה עם תום והסיפור האמיתי ויצר עבורם מספר שירים.
ב-1993 החל לכתוב על מוזיקה (ב"העולם הזה", "שישי" ו"גלובס"). ב-1996 יצא אלבומו הראשון כסולן, "אלבום המצעדים", בהפקת אמיר צורף. עם "שיר למדינות שבדרך", "סוויטת יום העצמאות", "המלך האחרון של עולם הבידור" והלהיט "יש לך מקום". האלבום שנבחר על ידי העיתון ידיעות אחרונות כאחד ממאה האלבומים העבריים הגדולים של כל הזמנים, יצא בהוצאה מחודשת ב – 2010.
ב-2000 יצא אלבומה היחיד של להקת "החשמליות" ובבליקי שימש כיועץ אמנותי (וגם שר בדואט עם סולן הלהקה עמי לוי את "השקר"). עם חבר להקת "החשמליות", בועז כהן, החל לשתף פעולה בפרויקטים רבים. בין השנים 2001 ל-2012 כתבו בבליקי וכהן יחד מוזיקה לסרטים וטלוויזיה ("שרמן בחורף", "חצאית דמעות", "לנצח עם מיקי ברקוביץ'", "8 דקות ביוםיס", "המכשפה מרחוב מלצ'ט", "החשוד האחרון", "סופר מריה" ועוד).
ב-2002 יצא אלבומה השלישי של "פונץ'" - "דנה ראתה עב"מ", שכלל שירים כ"בואי נתנשק", "מסע אל תוך גוף האדם" וחידוש ל"הוא מסתכל בה כל הזמן". בהקלטת האלבום השתתפו גם בועז כהן בקלידים ודנה בקר בשירה, שהפכו לחברי ההרכב בגלגול החדש של פונץ', עם המתופף שמעון בן-לולו ונגן הבס ספי אפרתי.
ב-2004 הקים בבליקי לייבל עצמאי ("טרקטור הפקות") והוציא אלבום סולו שני ("הגברת עם היהלומים", בהפקת עוזי פז) ואלבום ספוקן-וורד אוונגרדי שהקליט עם משורר הרוק קובי אור ובועז כהן.
ב-2007 יצא "פינוקיו", האלבום הרביעי של "פונץ'" עם "עוף על כנפי הדמיון" "פינוקיו בחלל", "פינוקיו בירושלים" ו - "דני חוזר אל הסיפור האמיתי". השקת האלבום התקיימה בשלושה ערבים רצופים של "פסטיבל פונץ'" בתיאטרון "תמונע" בתל אביב. הערב הראשון נקרא "אלכוהול" והתארח בו רמי פורטיס, בשני, "הנגאובר", התארח מיכה שטרית ובשלישי "עד הלקוח האחרון" חברי הלהקה לדורותיה, שלום גד, שלומי רוזנבלום, גיל פדידה וגם דויד פרץ ונדב אזולאי והבסיסט החדש איתי מאור. מתוך שלושת ימי הפסטיבל נבחרו 30 קטעים שיצאו באלבום הכפול "חור בשמיים כחולים".
במקביל לפעילותו ב"פונץ'" הופיע בבליקי גם עם רם אוריון במופע משותף, ועם אלון ברגבאום ואלברט סופר בשירי "רישומי פחם" של מאיר אריאל.
בינואר 2010 היה בבליקי שותף להוצאת "חור בשמיים כחולים" (אלבום הופעה כפול של "פונץ'"), "זכרונות שקורים עכשיו", אלבום הסולו של דנה בקר (הזמרת של "פונץ'") ואלבום נוסף של "דצמבר" עם בועז כהן.
ב-2011 יצא אלבום הסולו השלישי (והכפול) שלו, "האגרוף - שירי אהבה" שנחלק ל"שירי אהבה" (חלק ראשון) ו"מזכרות מתל אביב הכבושה" (חלק שני). סיפורים שיש בהם שילוב של תפילה חילונית והתלבטות דתית, שירים של אהבה ויחסים וכאב ואימה גדולה שמסתתרת מאחורי הכל. יוסי בבליקי כתב והלחין את כל השירים (למעט  "גשם על דרך תל אביב יפו", שהולחן למילותיו של פנחס שדה). האלבום הוקלט בסיועם של חברי להקת פונץ'.
בינואר 2012 – בדיוק שש שנים לאחר "פינוקיו" – הוציאה פונץ' את אלבום האולפן החמישי (והאחרון) שלה – "רמז לעתיד".